Liv Signe Navarsete (Senterpartiet), 2009-12-15:
På vegner av statsråd Meltveit Kleppa er eg glad for å vere her i Stortinget og diskutere luftfart. Eg takkar òg representanten Langeland for hyggelege ord i den samanhengen. Eg har jo ei viss fartstid i denne sektoren. I eit grisgrendt land som Noreg er luftfarten viktig for at me skal kunne halde oppe busetjinga og sysselsetjinga i heile landet. For meg er den statlege eigarskapen av Avinor eit sentralt politisk verkemiddel for at heile landet skal få eit tenleg luftfartstilbod. Samfunnsoppdraget til Avinor er å sikre eit landsomfattande nett av lufthamner til den sivile luftfarten. Likeins skal selskapet sikre ei landsomfattande flysikringsteneste, både til den sivile og til den militære luftfarten. Dette er grunngivinga for at staten eig selskapet. Avinor er bygt på eit solidarisk prinsipp om samfinansiering. Dette inneber at overskotet frå dei lufthamnene som går med bedriftsøkonomisk overskot, skal dekkje underskotet hos dei lufthamnene som går med bedriftsøkonomisk underskot. Dette er den beste måten me kan tryggje eit landsomfattande nett av lufthamner på. Gjennomgåande er det høg standard på flyplassane i Noreg, og Avinor ligg i europatoppen når det gjeld tryggleik og punktleg avgang. Selskapet står likevel overfor store investeringar dei neste åra. Årsaka til dette er auka trafikk og nye tryggleikskrav frå Luftfartstilsynet. Samstundes har luftfarten vore råka av den internasjonale finanskrisa. For å hjelpe Avinor i ein vanskeleg situasjon har Stortinget vedteke tiltakspakkar for selskapet både for 2009 og for 2010. Til saman har pakkane ein verdi på over 1,6 milliardar kr. I meldinga har Samferdsledepartementet vidare føreslege ein meir fleksibel utbyttepolitikk for Avinor dei neste åra. Av omsyn til flyselskapa har eg ikkje auka takstnivået utover prisstiginga i 2010. Me ser no ei betring i situasjonen for luftfarten. Det er difor eit mål at Avinor skal kunne gjennomføre investeringane sine utan tilskot frå staten dei neste åra. For at dette skal verte mogleg, må Avinor bidrage med ei meir effektiv drift av selskapet. Kostnadene i Avinor har vakse monaleg dei seinaste åra, og eg vil stille strenge krav til kostnadseffektivitet i tida framover. Utviklinga i luftfarten og økonomien i Avinor er likevel usikker. Eg vil difor følgje situasjonen tett. Dersom det skulle verte nødvendig med ytterlegare tiltak, vil eg kome tilbake til Stortinget i seinare budsjettproposisjonar. Avinor manglar framleis flygeleiarar. Årsaka til dette er feilvurderingar som vart gjorde før me raud-grøne overtok regjeringsmakta i 2005. Avinor har no varsla at det vil ta noko lengre tid å få på plass full bemanning enn det som vart varsla i meldinga. Eg vil forsikre meg om at Avinor gjer det som er mogleg for å bøte på mangelen så snøgt som råd. Avinor klarer likevel å halde oppe produksjonen av flysikringstenester ved at flygeleiarane arbeider mykje overtid. Dette er dyrt for Avinor og har medverka til at kostnadene i flysikringstenesta har vakse. Flygeleiarmangelen er såleis eit kostnadsproblem. I tillegg er det uheldig at produksjonen er basert på overtid. Når det gjeld flytryggleiken, vil eg vise til at den europeiske flysikringsorganisasjonen Eurocontrol nyleg har uttala at tryggleikskulturen i flysikringstenesta i Avinor er leiande i Europa. Avinor skal vere ein pådrivar og ein tilretteleggjar for å redusere dei negative klima- og miljøeffektane frå luftfarten. Eg er nøgd med at selskapet arbeider for å redusere veksten i klimagassutsleppa frå heile næringa og har konkrete mål for kollektivdelen i tilbringartenesta. Universell utforming skal sikre færrast mogleg spesialordningar, slik at flest mogleg kan nytte det ordinære tilbodet. Av den nye diskriminerings- og tilkomstlova følgjer det at Avinor skal leggje til rette for universell utforming. Eg er inne i ein prosess som skal sikre at det er samsvar mellom sektorlovgivinga for luftfarten og diskriminerings- og tilkomstlova. Gjennom stortingsmeldinga har Regjeringa utvikla ein politikk som vil leggje grunnlaget for ei god utvikling i Avinor dei neste åra. Eg er trygg på at denne politikken vil medverke til at Avinor kan ta hand om det viktige samfunnsoppdraget sitt òg i tida som kjem, og slik medverke til at me framleis kan ha næringsaktivitet elles i samfunnet og busetjing over heile landet.